Forrygende familiefestival
Kamæleon Festivalen i Horsens blev en velbesøgt succes, som LMS glæder sig til at gentage i 2015 og 2016.
Over 500 solgte billetter og uanede mængder smil, flotte tegninger, popcorn og klapsalver kendetegnede – udover en masse god musik – Kamæleon Festival 2014.
Det var Horsens Kommune, som stod for værtskabet, og koncerterne blev afholdt på Horsens Teater, hvor der var god plads til de mange fremmødte familier og besøgende kulturkontakter fra nuværende og potentielle Kamæleon-kommuner.
"Det var en stor succes, og der var bare rigtig god stemning. Og så var det først og fremmest skønt at se den fælles oplevelse, dagen var for de mange familier. De udnyttede virkelig de mange tilbud og havde en fest," fortæller Kamæleon-ansvarlig hos LMS, Gitte Abildtrup Møller.
Mellem koncerterne og i frokostpausen havde Horsens Kommune sørget for musikalsk underholding, konkurrencer og tegnehjørne, hvilket var et hit hos de mange børn.
Musikalsk havde LMS linet fem meget forskellige grupper op, og de blev taget godt imod med mellem 100 og 210 rumper på publikumsrækkerne.
"Det var helt tydeligt, at når musikken holder og formidlingen er i top, så smitter det bare. Selvom de 5-8-årige ikke er den mest erfarne eller stillesiddende målgruppe, så levede de sig virkelig ind i musikken, og det smitter igen af på os voksne, som fik en endnu bedre oplevelse på den konto," siger Gitte Abildtrup Møller.
Festivalen gav også mulighed for at holde det årlige landsmøde for Kamæleon-kommuner, hvor der var god idéudveksling og vidensdeling.
Kamæleon Festivalen afholdes også de kommende to år i Horsens, for at sikre forankring og afprøve forskellige tiltag. Den ordning glæder både LMS og Horsens Kommune.
"Det var fantastisk at få muligheden for at lægge hus til Kamæleon Festivalen. Med så flot et familiekoncerttilbud fik vi en masse familier i Kamæleon-målgruppen i tale, som vi helt sikkert også ser som publikum til de fremtidige festivaler og forhåbentlig også til vores Kamæleon Koncerter. Vi glæder os til at lave festival igen i 2015 og 2016," siger Lene Bjarke Skov, kulturkonsulent i Horsens Kommune.
Klik her og se flere billeder fra dagen bragt i Horsens Folkeblad.
Næste festival afholdes 15. november 2015 i Horsens.